Christine Antorini (S), 2011-05-10:
Da Socialdemokraternes ordfører, hr. Carsten Hansen, ikke har mulighed for at være til stede, vil jeg på hr. Carsten Hansens vegne oplæse ordførertalen.
Socialdemokraterne, SF, De Radikale og Enhedslisten foreslår, at forsørgere på erhvervsuddannelserne, der bor sammen med en anden uddannelsessøgende, og enlige forsørgere på erhvervsuddannelserne skal have samme økonomiske vilkår som forsørgere på de videregående uddannelser.
Det foreslås, at forsørgere, der bor sammen med en anden uddannelsessøgende, og enlige forsørgere, der modtager elevløn, får samme lånemuligheder som SU-modtagere, og at forsørgeres elevløn mindst skal ligge på niveau med SU'en til forsørgere.
Det foreslås endvidere, at elever på erhvervsuddannelserne, som er i skolepraktik, skal sikres en barselydelse.
Forslaget er en genfremsættelse, men dog er forslaget om at sikre elever på erhvervsuddannelserne en barselydelse nyt i forhold til det, der tidligere er fremsat.
I erhvervsuddannelserne får en elev SU under grundforløbet og løn på hoveddelen, og det betyder, at hvis man er forsørger eller enlig forsørger, oplever man en stor lønnedgang, når man går fra grundforløb til hovedforløb.
En enlig forsørger på grundforløbet får i dag 10.972 kr., og med SU-lån kan beløbet komme op på 15.184 kr. for forsørgere på grundforløbet.
På hoveddelen får eleverne løn, og her kan lønnen variere fra 8.000 til 14.000 kr., og det kan for en forsørger betyde, at han/hun kan miste halvdelen af sit forsørgelsesgrundlag, når han/hun overgår til hovedforløbet.
Denne forskelsbehandling er helt urimelig, og skal vi nå vores målsætning om, at 95 pct. af alle unge skal have en kompetencegivende uddannelse, er en ligestilling nødvendig, ellers risikerer vi at støde unge, der ønsker sig en erhvervsuddannelse, ud.
Derudover ønsker vi at ligestille forsørgere på erhvervsuddannelserne med forsørgere på SU-berettigede uddannelser, så de får samme lånemuligheder som SU-modtagere.
Vi vil også sikre en barselydelse til skolepraktikelever, da de ikke har den mulighed i dag.
Det fremgår af dagens medier, at både fagbevægelsen og arbejdsgiverne skulle være imod ordningen med at give elever, der er forsørgere, samme vilkår som andre unge i uddannelse med SU, og at de betragter det som et indgreb i den såkaldte danske model i forhold til overenskomster m.v. Selv om den danske model nogle gange kan være lidt svær at danse med, bekender vi os til den.
Der er flere, der har spurgt til det her, så vi kan godt sige med det samme, at det gør vi, og det betyder også, at vi er villige til at se på, hvorledes vi finansierer dette forslag.
Men det skal stå helt klart, at vi ikke kan acceptere den forskelsbehandling af elever, der modtager SU, og elever i erhvervsuddannelserne.
Det drejer sig om ca. 3.600 elever, der på baggrund af denne forskelsbehandling risikerer at måtte opgive deres uddannelse, og da ikke på grund af manglende færdigheder, men alene på grund af dårlig økonomi.
Derfor vil Socialdemokraterne gerne understrege, at der skal findes en løsning på dette problem i samarbejde med parterne.
Vi er villige til at kigge på andre finansieringsmodeller, men problemet skal løses.
Det er simpelt hen ikke rimeligt, at unge, der vælger erhvervsuddannelsen, er så meget ringere stillet end unge, der er på en SU-finansieret uddannelse.